
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 9. § (4) és 21. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2022. év IV. negyedévére vonatkozóan.
Kérem a beszámoló szíves megtárgyalását és elfogadását.

…/2023. (I. 26.) ÖKT határozati javaslat

Sülysáp Város Önkormányzatának Képviselő-testülete a 2022. év IV. negyedévében átruházott hatáskörben hozott döntésekről szóló, az SZMSZ 9. § (4) és 21. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester
Sülysáp, 2023. január 19.

Horinka László 

polgármester

BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2022. IV. negyedévi döntésekről

I. Önkormányzati szociális támogatások

Polgármesteri hatáskörben 2022. IV. negyedévében 24 db háztartás esetében állapítottunk meg települési lakásfenntartási támogatást (227.600 Ft összegben), ebből 17 háztartás újraigénylő. Új igénylés 2022. IV. negyedévében 7 db érkezett. 

Ebben a negyedévben 184 esetben történt kifizetés/átutalás 1.815.200 Ft összegben, ez átlagban 61 háztartást érintett, átlagosan havi 605.067 Ft/ hó értékben. 

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Ezek hiányában pedig házipénztárból vagy folyószámlára utalással történő kifizetés történik. Házipénztárból átlagosan havi 7 fő részére (átlagosan: 64.400 Ft/hó), utalással átlagban havi 3 fő (átlagosan: 28.000 Ft/hó) részére történt kifizetés. Ez az aktuális negyedévben összesen 277.200 Ft összegben jelentett kifizetést ebben a két formában.
Települési krízistámogatás megállapításra iránti kérelemmel 75 esetben fordultak hivatalunkhoz. Pénzbeli ellátást 598.000 Ft összegben, természetben - tűzifa formájában - 1.188.000 Ft állapítottunk meg. 

A sülysápi újszülöttek köszöntésére, illetve családjaik támogatására továbbra is biztosítjuk a babacsomagot. A támogatás rendkívüli települési támogatásként, hivatalból, a Védőnői Szolgálat kezdeményezésére kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30.000 Ft értékben, 2022. IV. negyedévében 28 alkalommal került sor babacsomag kiosztására, összesen 840.000 Ft értékben. 

Polgármesteri hatáskörben 2022. IV. negyedévében 68 esetben került sor települési létfenntartási támogatás kifizetésére a házipénztárból, illetve 8 esetben bankszámlára utalással, összesen 1.185.500 Ft értékben.

A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön megállapítására ebben a negyedévben nem került sor.
Települési temetési kölcsön megállapítására a fenti időszakban 2 alkalommal került sor, 254.000 Ft értékben. 

2022. IV. negyedévében köztemetés elrendelésére nem került sor.
A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül. Továbbá az a szülő/gondviselő, amennyiben óvoda- vagy tanköteles korú, sajátos nevelési igényű gyermekének nevelése/oktatása nem biztosítható a helyi köznevelési intézményekben, ezért rendszeresen más településre kell utaztatnia.

2022. IV. negyedévben 35 fő nyugdíjas, 78 fő közép, illetve felsőoktatásban részt vevő diák, 443 fő általános iskolai diák jogosult a támogatásra összesen 834.000 Ft értékben. SNI diákok utazási támogatásához 2022. IV. negyedévében összesen 30.000 Ft-ot fizettünk ki a szülőknek.

A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.
II. Közterület-használati engedély

A Polgármester átruházott hatáskörében hozott döntései 2022. IV. negyedévben a közterületek használatának rendjéről és feltételeiről szóló 7/2010. (IV. 1.) önkormányzati rendelet 8. § (1) bekezdése alapján 5 db közterület használati engedély került kiadásra. 

III. Településképi bejelentés
2022. IV. negyedévben Sülysáp Város Önkormányzata Képviselő-testületének a településkép védelméről szóló 19/2017. (IX. 22.) önkormányzati rendeletének 20/A. § alapján 1 db településképi bejelentési eljárás lefolytatásra került sor. A bejelentett rendeltetésváltozás feltételekkel tudomásul vételre került. 

IV. Önkormányzati vagyonnal kapcsolatos intézkedések

A Sülysáp 426 hrsz. alatti földrészlet túlhasználttal érintett 270 m2 nagyságú része a szomszédos ingatlan túlépítésének és túlhasználatának tulajdonjogi rendezése érdekében értékesítésre került; az ingatlan adásvételi szerződés aláírása 2022. október 24-én megtörtént.

Értékesítettünk a Kossuth Lajos utcában levő, a Tápió patak partján fekvő ingatlant. A Képviselő-testület 144/2022. (IX. 29.) ÖKT számú határozata alapján az ingatlan adásvételi szerződése 2022. november 17-én aláírásra került.

Új bérleti szerződés került aláírásra a Sülysáp 0295/10 hrsz.-ú földrészlet hasznosítására, növénytermesztés céljára. 

Növénytermesztés céljára a Sülysáp 0216/10, 0468/7, 0468/8, 0468/9, 0468/10, 0468/11, 0468/12, 0468/14, 0468/15 hrsz-ú alatti földrészletek vonatkozásában a haszonbérleti szerződés további öt évre meghosszabbításra került.

A mezőőrség megszüntetése nyomán – az eléggé rossz állapotú – Lada Niva típusú gépjárművünk értékesítésre került, helyette egy használt Suzuki WagonR típusú autót vettünk, amely szintén alkalmas a külterületi utakon való használatra is.

Sülysáp, 2023. január 19.



Horinka László

